钦定古今图书集成/理学汇编/字学典/第099卷 > 释智永
## 钦定古今图书集成/理学汇编/字学典/第099卷 > 释智永

按《书断》：“陈永兴寺僧智永，会稽人。师远祖逸少，历记
专精摄齐升堂，真草唯命。夷途良辔，大海安波。微尚
有道之风，半得右军之肉。兼能诸体，于草最优，气调
下于欧、虞，精熟过于羊、薄。智永章草，草书入妙，隶入
能。　又梁周兴嗣编次《千字文》，而有王右军者，人皆
不能晓。其始乃梁武教诸王书，令殷铁石于大王书
中”拓一千字不重者，每字片纸杂碎无序。武帝召兴
嗣谓曰：“卿有才思，为我韵之。”兴嗣一夕编缀进上，鬓
发皆白，而赏赐甚厚。右军孙智永师，自临八百本，散
与人外，江南诸寺各留一本。永公住吴兴永欣寺，积
年学书，后有秃笔头十瓮，每瓮皆数石，人来觅书，并
请题额者，如市。所居户限，为之穿穴，乃用铁叶裹之，
人谓为“铁门限。”后取笔头瘗之，号为“退笔冢。”自制铭
志。

按《翰林禁经》，“永”字八法，自崔、张、锺、王传授，所用该于
“万”字。智永发其旨趣，授虞世南。

按《宣和书谱》：智永学书，以羲之为师法，笔力纵横，真草兼备，绰有祖风。尝作《心成颂》，以示字法。又作真草
千文传于世，学者率模仿焉。今御府所藏二十有三：
草书：“常侍帖”、“参军帖”、“故旧帖”、“至通法师帖”、“春雨帖”千
文七，“临王羲之《言䜩帖》”，真草月仪、“月仪献岁帖”，千文
七，小字千文。